Deutscher Dom

Deutscher Dom (den tyske domen) er en kirke i bydelen Mitte i Berlin. Den omkranser sammen med Französischer Dom og Schauspielhaus plassen Gendarmenmarkt.

Deutscher Dom består av en protestantisk kirke kalt Neue Kirche eller Deutsche Kirche, som ble bygget mellom 1701 og 1708 etter planer av Martin Grünberg i barokkstil, samt av et kuppeltårn bygget mellom 1780 og 1785. Tårnet er vesentlig større enn kirken, men har ingen sakral funksjon. Det ble oppført to nærmest identiske tårn etter planer av Carl von Gontard, et foran den franske og et foran den tyske kirken, i forbindelse med en ombyggelse av plassen som den prøyssiske konge Fredrik den store lot utføre etter forbilde av Piazza del Popolo i Roma. Mellom 1881 og 1882 ble kirken på grunn av dårlig bygningsmessig forfatning i stor grad demontert og gjenoppbygget i nybarokk.

Etter marsrevolusjonen i 1848 ble 183 revolusjonsofre begravet fra kirken. Etter en protestantisk gudstjeneste ble det holdt prekener av en protestantisk, en katolsk og en jødisk geistlig, før kistene under stor folkelig deltagelse ble ført til Friedhof der Märzgefallenen og bisatt.

I 1943 ble kirken ødelagt av brann. Den ble restaurert mellom 1982 og 1996.

Eksterne lenker 
 
 «Deutscher Dom am Gendarmenmarkt» (turistinformasjon)

Kirker i Berlin
Mitte
Lutherske kirkebygninger i Tyskland
Religiøse byggverk fra 1785
1780-årene i Det tysk-romerske rike
Religiøse byggverk fra 1882
1882 i Tyskland